Komisijos reglamentas (EB) Nr. 3115/94,
1994 m. gruodžio 20 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo I ir II priedus
EUROPOS BENDRIJOS KOMISIJA:
atsižvelgdama į Europos ekonominės bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 [1] dėl tarifų ir statistinės prekių nomenklatūros bei dėl Bendrojo muitų tarifo, ypač į jo 9 ir 12 straipsnius,
kadangi Reglamentas (EEB) Nr. 2658/87 įvedė prekių nomenklatūrą (toliau - Kombinuotoji nomenklatūra) tam, kad tuo pat metu patenkintų Bendrojo muitų tarifo ir Bendrijos užsienio prekybos statistikos reikalavimus;
kadangi Kombinuotąją nomenklatūrą būtina pakeisti atsižvelgiant į:
- statistikos ar komercinės politikos reikalavimų pakeitimus, padarytus visų pirma Tarybos sprendimu, kuris tuo pačiu įteisina teisės aktus, įgyvendinančius daugiašalių derybų dėl prekybos Urugvajaus raundo rezultatus [2], ir Tarybos reglamentu dėl tam tikrų priemonių, kylančių iš derybų pagal XXIV:6 straipsnį išvadų, bei kitų supaprastinimui būtinų priemonių [3],
- poreikį pataisyti ar paaiškinti tekstus;
kadangi Reglamento (EEB) Nr. 2658/87 12 straipsnyje numatyta, kad Komisija kasmet reglamentu, kuris turi būti taikomas nuo kitų metų sausio 1 d., turi priimti galutinę Kombinuotosios nomenklatūros redakciją kartu su atitinkamomis savarankiškomis ir konvencinėmis Bendrojo muitų tarifo normomis, išplaukiančiomis iš Tarybos arba Komisijos priimtų dokumentų [4];
kadangi būtina atnaujinti Reglamento (EEB) Nr. 2658/87 II priedo konkrečių Bendrijos dokumentų, nurodytų to reglamento 2 straipsnyje, sąrašą, kad būtų atsižvelgta į tų dokumentų raidą, kuri gali turėti įtakos Taric nomenklatūrai;
kadangi šiame reglamente numatytos priemonės atitinka Muitų kodekso komiteto Tarifų ir statistikos nomenklatūros skyriaus nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I ir II priedai pakeičiami šio reglamento priedu.
2 straipsnis
Savarankiškos ir konvencinės muitų normos, įtrauktos į I priedo 3 dalies 1 skyrių, 2 priedą, pakeičia atitinkamas muitų normas, įtrauktas į I priedo 2 dalį (muitų sąrašą) nuo Tarybos nustatytos datos, atsižvelgiant į sutarčių, sudarytų daugiašalių derybų dėl prekybos Urugvajaus raundo metu, įgyvendinimą.
3 straipsnis
Šis reglamentas įsigalioja 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gruodžio 20 d.